**Kritériá hodnotenia v predmete hudobná výchova**

Charakter hudobnej výchovy vyžaduje hodnotiť postoj žiaka k hudbe, jeho formujúce sa názory na svet, ktorý ho obklopuje, jeho estetické úsudky, snahu vzdelávať sa v hudbe a zlepšovať svoje hudobné prejavy.

Učiteľ hodnotí:

-prípravu a prezentáciu projektov

-záujem o hudobné činnosti a o hudobné umenie

-schopnosť spolupracovať pri kolektívnych hudobných prejavoch

-schopnosť posúdiť svoj výkon (hudobné prejavy a vedomosti) a výkon spolužiakov

-znalosť notopisu

-aktivitu a prácu na hodine

-schopnosť spievať na základe svojich dispozícií intonačne čisto, rytmicky presne so zodpovedajúcim výrazom a využívať získané spevácke, intonačné a sluchové zručnosti a návyky

-orientáciu žiaka v grafickom zázname jednohlasnej melódie

-hru a tvorbu jednoduchých rytmických sprievodov k piesňam na detských rytmických nástrojoch

-orientáciu v znejúcej hudbe na základe dominujúcich výrazových prostriedkov hudby a ich funkcií

-pochopenie veku primeraných hudobných diel a schopnosť zážitky verbalizovať a zdôvodniť

-rytmické cítenie u žiaka, správny zápis jednoduchých rytmických cvičení

-aktivitu a prístup k hudobným činnostiam a k poznávaniu umenia

-vedomosti z oblasti hudobnej kultúry a prvkov hudobnej náuky súvisiacich s preberanými úlohami

-poznanie najvýraznejších slovenských folklórnych regiónov, ich typické piesne a tance, slovenské zvykoslovie

-poznanie mien najvýznamnejších slovenských a svetových hudobných skladateľov a ich najznámejších diel, vedieť ich zaradiť do hudobných období

1. Stupňom 1 – výborný sa žiak klasifikuje, ak je usilovný, vytrvalý, pracuje primerane svojmu veku prevažne samostatne, tvorivo a pohotovo uplatňuje osvojené zručnosti, vedomosti, návyky v úlohách, ktoré úspešne rozvíja v skupinovom a individuálnom prejave; dokáže vyjadriť veku primerané postoje, názory na hudobné umenie; má aktívny záujem o hudobné umenie; individuálny spev nie je podmienkou, pokiaľ sa úspešne a aktívne realizuje v ostatných hudobných činnostiach.
2. Stupňom 2 – chválitebný sa žiak klasifikuje, ak spĺňa kritériá, ale je menej samostatný, iniciatívny a tvorivý; menej využíva svoje schopnosti v individuálnom a kolektívnom prejave; potrebuje sústavnú pomoc učiteľa.
3. Stupňom 3 – dobrý sa žiak klasifikuje, ak realizuje úlohy priemerne, chýba mu iniciatívnosť a tvorivosť, je málo aktívny a snaživý, potrebuje sústavnú pomoc a povzbudenie učiteľa.
4. Stupňom 4 – dostatočný sa žiak klasifikuje, ak žiak realizuje edukačné úlohy na nízkej úrovni, bez vlastného vkladu.
5. Stupňom 5 – nedostatočný sa žiak klasifikuje, ak nespĺňa kritériá. Tento stupeň sa neodporúča používať pri súhrnnej klasifikácii žiaka.

Žiak je z predmetu hudobná výchova skúšaný ústne, písomne alebo prakticky najmenej dvakrát v polročnom hodnotiacom období – jedna známka je z ústnej odpovede a druhá z písomnej. Pri ústnych odpovediach sa zameriavame na praktické činnosti. Minimálny počet známok za polrok- 2 známky.

Vypracované podľa Metodického pokynu č. 22/2011 na hodnotenie žiakov základnej školy.